<classify> MAKAMU wa Rais, Samia Suluhu Hassan amewataka wahitimu wa Chuo cha Taifa cha Ulinzi NDC kuwa mabalozi wazuri wa amani katika nchi zao.Amesema kazi ya ulinzi wa amani iko mikononi mwao ili kuzuia migogoro iliyopo katika nchi za bara la Afrika inayotokana na changamoto mbalimbali.Samia ametoa wito huo katika mahafali ya saba ya chuo hicho yaliyofanyikia chuoni hapo Kunduchi, Dar es Salaam jana.Aliwataka pia wahitimu hao kuzishauri serikali na majeshi ya nchi wanazotoka kusimamia suala hilo kwa ajili ya maslahi mapana ya bara la Afrika.Wahitimu hao ni kutoka nchi za Nigeria, Zimbabwe, Msumbiji, Burundi, Misri, Kenya, Botswana, Rwanda,Burundi, China na Tanzania.Alisema amani katika nchi nyingi za bara hilo imekuwa na changamoto kubwa na kwamba anaamini kupitia mafunzo waliyoyapata kutoka chuo hicho yamewapa mwanga mzuri katika kuzitatua changamoto hizo.Naomba niwatakie kila la kheri mnaporudi katika nchi zenu, kikubwa mkumbuke kuwa mna jukumu la kuhakikisha nchi za Afrika zinaondokana na migogoro mbalimbali, nyie mnajukumu la kulinda amani pamoja na kushauri majeshi na serikali zenu, alisema.Aidha, alisema migogoro inayotawala katika bara hilo ni pamoja na ya kisiasa na kwamba imani yake ni kwamba mafunzo hayo yamewawezesha kuwa wataalam wazuri katika eneo hilo.Aliupongeza uongozi wa chuo hicho cha NDC kwa kufanya vyema katika uzalishaji wa wataalam hususani katika eneo la mafunzo ya usalama na stratejia .Alisema NDC imekuwa na mchango mkubwa kwa kutoa wataalam hao kwa kuwahusisha watu wa kada hiyo kutoka nchi za SADC pamoja na nje ya Bara la Afrika. Mkuu wa Chuo cha NDC, Luteni Jenerali Peter Massao alisema chuo kimeweza kutimiza kikamilifu malengo yake kwa kuzalisha wataalam hao watakaokwenda kuwa chachu nzuri ya usalama na amani katika nchi mbalimbali.Alisema chuo hicho kimekuwa mstari wa mbele kuhakikisha wahitimu wanaopitia hapo wanakuwa na uwezo mkubwa katika usimamizi wa sera na ushawishi kwa viongozi ndani ya nchi zao.Mkuu wa Jeshi la Wananchi Tanzania, Venancy Mabeyo alisema dhana ya ulinzi ni suala mtambuka na kwamba kila mwananchi anapaswa kushiriki ili kuhakikisha nchi zinakuwa salama huku akipongeza mafunzo yanayotolewa na chuo hivyo.Aliwataka wahitimu wa mafunzo hayo kwenda kuwa mabalozi wazuri katika nchi wanazotoka jambo ambalo litachangia kujenga nchi hizo na kuzifanya kuwa na usalama imara. Jumla ya wahitimu 39 wakiwemo maofisa wa ngazi za juu katika majeshi ya nchi mbalimbali wamehitimu katika ngazi za stashahada na shahada ya uzamili wakiwemo watanzania 26.  <topic>: kitaifa 